钦定古今图书集成/明伦汇编/官常典/第038卷 > 蔡
## 钦定古今图书集成/明伦汇编/官常典/第038卷 > 蔡

周武王十三年，克商有天下，封叔度于蔡，与管叔同
监武庚于殷。〈按泰誓武王克商在十三年则封蔡监殷当在是年〉
按《汲冢周书》：“惟十有三祀，王在管，管蔡开宗，循王，禁
九慝，昭九行，济九丑，尊九德，止九过，务九胜，倾九戒，
固九守，顺九典，九慝，一不类，二不服，三不则，四。”〈阙〉“务
有不功，五外有内通，六幼不观国，七间不通径，八家
不开列，九大禁不令路径。”九行：一仁，二行，三让，四言，
五固。六始，七义，八意。九勇。九丑：思勇，丑忘，思意，丑变，
思治，丑乱，思固，丑转，思信，丑奸，思让，丑残，思行，丑顽，
思仁，丑舋。九德，一忠，二慈。三禄。四赏，五民之利，六商
工受资，七祗民之死，八无夺农，九足民之财。九过：一
视民傲，二听民暴，三远慎而近。四、《法令》。〈阙〉乱：五、“仁
善是诛。”六、不察而好杀。七、不念。〈阙〉害行八。〈阙〉《思前后，
九偷》其身“不路而助”，无渔，《九胜一》。〈阙四字〉　　《二》。〈阙四字〉

三同恶，潜谋四同好“和困”、五《师》。〈阙。〉“征恶，六迎旋

便路，七明赂施舍，八幼子移成，九迪名书新。”《九戒》：“一
内有柔成，二示有危倾，三旅有罢寘，四乱有立信，五
教用康经，六合详毁成，七色守维人，八饥有兆积，九
劳休无期。”《九守》：“一仁守以均，二智守以等，三固守以
典，四信守维假，五城沟守立，六廉守以名，七戒守以
信，八竞守以备，九国守以谋。”《九典》：“一祗道以明之，二、
称贤以赏之，三、典师以教之，四、四戚以劳之，五、位长
以遵之，六、群长以老之，七、群丑以移之，八、什长以行
之，九、戒卒以将之。”呜呼！充虚为害，无由不通，无虚不
败。

按《史记·周本纪》：“武王十一年，伐纣，封商纣子禄父，治
殷之馀民。武王为殷，初定未集，乃使其弟管叔鲜、蔡
叔度相禄父治殷。”按《管蔡世家》，“蔡叔度者，周文王
子而武王弟也。武王同母兄弟十人，母曰太姒，文王
正妃也。其长子曰伯邑考，次曰武王发，次曰管叔鲜，
次曰周公旦，次曰蔡叔度，次曰曹叔振铎，次曰成叔
武，次曰霍叔处，次曰康叔封，次曰冉季载。冉季载最少，同母兄弟十人。维、发、旦贤，左右辅文王，故文王舍
伯邑考而以发为太子。及文王崩而发立，是为武王。
《伯邑考》既已前卒矣，武王已克殷纣，平天下，封功臣
昆弟，于是封叔鲜于管，封叔度于蔡，二人相纣。子武
庚禄父治殷遗民。”

按：《通鉴前编》：“武王十三年，封弟叔度于蔡。”

成王三年，“囚蔡叔于郭邻。”

按《汲冢周书》：“武王克殷，乃立王子禄父，俾守商祀。建
管叔于东，建蔡叔、霍叔于殷，俾监殷臣。武王既归，成
岁十二月崩镐肂于岐周。周公立，相天子三叔及殷
东徐、奄及熊盈，以略周公、召公。内弭父兄，外抚诸侯。
九年夏六月，葬武王于毕。二年又作师旅，临卫攻殷。
殷大震溃，降辟三叔。王子禄父北奔管叔，经而卒，乃”
囚蔡叔于郭凌。凡所征熊盈族十有七国，俘维九邑，
俘殷献民，迁于九毕。俾康叔宇于殷，俾中旄父宇于
东。周公敬念于后日，“予畏同室克追，俾中天下。”及将
致政，乃作大邑成周于土中。

按《史记·周本纪》：“武王崩，太子诵代立，是为成王。成王
少，周公初定天下。”周公恐诸侯畔周公，乃摄行政当
国。管叔、蔡叔群弟疑周公与武庚作乱畔周，周公奉
成王命伐诛武庚、管叔，放蔡叔，以微子开代殷国于
宋。按《管蔡世家》：武王既崩，成王少，周公旦专王室。
管叔、蔡叔疑周公之为不利于成王，乃挟武庚以作
乱。周公旦承成王命，伐诛武庚，杀管叔，放蔡叔，迁之
与，车十乘，徒七十人。

按《路史》：“周公使管叔监郼与蔡惎，郼间王室。”周公蔡
蔡而辟管爰代以中旄父，管故不嗣。

按：《通鉴前编》：“成王三年，管叔及蔡叔、霍叔与武庚叛，
讨武庚诛之，致辟管叔于商，囚蔡叔于郭邻，降霍叔
于庶人。”

成王八年，“命蔡叔度子仲复封之蔡。”

按《书经》：蔡仲之命：“惟周公位冢宰，正百工。群叔流言，
乃致辟管叔于商，囚蔡叔于郭邻，以车七乘，降霍叔
于庶人，三年不齿。蔡仲克庸祗德，周公以为卿士。叔
卒，乃命诸王邦之。蔡王若曰：‘小子！胡惟尔率德改行，
克慎厥猷，肆予命尔侯于东土，往即乃封。敬哉尔尚
盖人之愆，惟忠惟孝。尔乃迈迹自身，克勤无怠，以垂
宪乃后。率乃祖文王之彝训，无若尔考之违王命。皇
天无亲，惟德是辅；民心无常，惟惠之怀。为善不同，同
归于治；为恶不同，同归于乱。尔其戒哉！慎厥初，惟厥
终，终以不困；不惟厥终，终以困穷。懋乃攸绩，睦乃四
邻，以蕃王室，以和兄弟，康济小民。率自中，无作聪明
乱旧章。详乃视听，罔以侧言，改厥度。则予一人汝嘉’。”
王曰：“呜呼，小子胡汝往哉？无荒弃朕命！”

按：《史记管蔡世家》：“蔡叔度既迁而死，其子曰胡。胡乃
改行，率德驯善。周公闻之，而举胡以为鲁卿士，鲁国
治。于是周公言于成王，复封胡于蔡，以奉蔡叔之祀，
是为蔡仲。蔡仲卒，子蔡伯荒立；蔡伯荒卒，子宫侯立。
宫侯卒，子厉侯立。厉侯卒，子武侯立。武侯之时，周厉
王失国，奔彘，共和行政，诸侯多叛。周武侯卒，子夷侯”
立。夷侯十一年，周宣王即位。二十八年，夷侯卒，子釐
侯所事立。釐侯三十九年，周幽王为犬戎所杀，周室
卑而东徙，秦始得列为诸侯。四十八年，釐侯卒，子共
侯兴立。共侯二年卒，子戴侯立。戴侯十年卒，子宣侯
措父立。

按《路史》：“蔡叔既蔡于郭凌，子胡改行，帅德周公，使为
鲁卿。鲁治乃复之王邦之蔡泽，是为蔡仲。”

按：《通鉴前编》：“成王八年，命蔡仲复封之蔡。”

桓王元年“夏，宋公、陈侯、蔡人、卫人伐郑。秋，宋公、陈侯、
鲁人、蔡人、卫人伐郑。”

按《春秋》隐公四年。按《左传》：宋殇公之即位也，公子
冯出奔郑，郑人欲纳之。及卫州吁立，将修先君之怨
于郑，而求宠于诸侯，以和其民，使告于宋曰：“君若伐
郑，以除君害。君为主，敝邑以赋与陈、蔡从，则卫国之
愿也。”宋人许之。于是陈、蔡方睦于卫，故宋公、陈侯、蔡
人、卫人伐郑，围其东门，五日而还。秋，诸侯复伐郑，宋
公使来乞师，公辞之。羽父请以师会之，公弗许，固请
而行。诸侯之师败郑徒兵，取其禾而还。

桓王五年“夏六月己亥，蔡侯考父卒，子封人立。秋八
月，葬蔡宣公。”

按：《春秋》隐公八年。

按《史记管蔡世家》：“宣侯措父三十五年卒，子桓侯封
人立。”

桓王七年秋，宋人、蔡人、卫人伐戴，郑伯伐取之。
按《春秋》隐公十年，按《左传》，“宋公不王，郑伯以王命
讨之，蔡人、卫人、郕人不会王命。”十年秋七月庚寅，郑
师入郊。犹在郊，宋人、卫人入郑，蔡人从之伐戴。八月
壬戍，郑伯围戴，癸亥，克之，取三师焉。宋、卫既入郑，而
以伐戴召蔡人，蔡人怒，故不和而败。

桓王十年“秋七月，蔡侯、郑伯会于邓。”

桓王十三年秋蔡人、卫人、陈人从王伐郑。

按《春秋》桓公五年。按《左传》：五年夏，王夺郑伯政，郑
伯不朝。秋，王以诸侯伐郑。郑伯御之。王为中军，虢公
林父将右军，蔡人、卫人属焉。周公黑肩将左军，陈人
属焉。郑子元请为左拒以当蔡人，卫人为右拒以当
陈人，曰：“陈乱，民莫有斗心，若先犯之，必奔。王卒顾之，
必乱。蔡、卫不枝，固将先奔，既而萃于王卒，可以集事。”
从之。曼伯为右拒，祭仲足为左拒，原繁、高渠弥以中
军奉公，为《鱼丽》之陈，先偏后伍，伍承弥缝。战于𦈡葛，
命二拒曰：动而鼓。蔡、卫、陈皆奔，王卒乱。郑师合以
攻之，王卒大败。祝聃射王中肩，王亦能军。祝聃请从
之。公曰：“君子不欲多上人，况敢陵天子乎？苟自救也，
社稷无陨多矣。”夜，郑伯使祭足劳王，且问左右。
桓王十四年秋八月，蔡人杀陈佗。

按《春秋》桓公六年。按《左传》，“陈厉公，蔡出也，故蔡人
杀五父而立之。”〈见庄二十二年传〉郑子产献捷于晋，晋人
问陈之罪。对曰：“桓公之乱，蔡人欲立其出。我先君庄
公，奉五父而立之。蔡人杀之，我又与蔡人奉戴厉公。”
〈见襄二十五年传〉

桓王十九年“秋九月，宋公、陈侯、鲁公子桑、蔡大夫盟
于折。”

按：《春秋》桓公十一年。

桓王二十二年“冬十二月，宋人以齐人、蔡人、卫人、陈
人伐郑。”

按《春秋》桓公十四年。按《左传》十二年，“公欲平宋郑。”
秋，公及宋公盟于句渎之丘。宋成未可知也，故又会
于虚。冬，又会于龟。宋公辞平，故与郑伯盟于武父，遂
帅师而伐宋，战焉。十四年冬，宋人以诸侯伐郑，报宋
之战也。

桓王二十三年夏五月，郑伯突出奔蔡。

按《春秋》桓公十五年。按《左传》十五年夏，“厉公出奔
蔡。”

庄王元年春正月，宋公、鲁侯、蔡侯、卫侯会于曹。夏四
月，宋公、鲁侯、卫侯、陈侯、蔡侯伐郑。

按《春秋》桓公十六年。按《左传》，十六年，“春正月，会于
曹，谋伐郑也。夏，伐郑。”

庄王二年“夏六月丁丑，蔡侯封人卒，弟献舞立。秋八
月，蔡季自陈归于蔡。”癸巳，“葬蔡桓侯。”

按《春秋》桓公十七年，按《左传》十七年夏，“蔡桓侯卒，
蔡人召蔡季于陈。”秋，“蔡季自陈归于蔡，蔡人嘉之也。”
按《史记管蔡世家》，“桓侯二十年卒，弟哀侯献舞立。”
庄王八年冬，“鲁侯会齐人、宋人、陈人、蔡人伐卫。”
按《春秋庄公五年》，按《左传》桓公十六年冬十一月，
“卫惠公奔齐。”庄公五年冬，伐卫，纳惠公也。

庄王十三年秋九月，荆败蔡师于莘，以蔡侯献舞归。
按《春秋》庄公十年，按《左传》，蔡哀侯娶于陈，息侯亦
娶焉。息妫将归，过蔡，蔡侯曰：“吾姨也。”止而见之，弗宾。
息侯闻之，怒，使谓楚文王曰：“伐我，吾求救于蔡而伐
之。”楚子从之。十年秋九月，楚败蔡师于莘，以蔡侯献
舞归。

僖王元年春，“齐侯、宋人、陈人、蔡人、邾人会于北杏。”
按《春秋庄公十三年》。按《左传》十二年秋，“宋万弑闵
公于蒙泽。”十三年春，“会于北杏，以平宋乱。”

僖王二年“秋七月，荆入蔡。”

按《春秋》庄公十四年。按《左传》，蔡哀侯为莘故绳息
妫以语楚子。楚子如息，以食入享，遂灭息。以息妫归，
生堵敖及成王焉。未言。楚子问之，对曰：“吾一妇人而
事二夫，纵弗能死，其又奚言？”楚子以蔡侯灭息，遂伐
蔡。秋七月，楚入蔡。

惠王二年，“蔡侯献舞卒于楚，国人立其子肹。”
按《春秋》不书。

按《史记管蔡世家》：“哀侯十一年，楚文王虏蔡哀侯以
归。哀侯留九岁，死于楚。凡立二十年卒。蔡人立其子
肹，是为缪侯。”
惠王二十一年“春正月，齐侯、宋公、鲁侯、陈侯、卫侯、郑
伯、许男、曹伯侵蔡，蔡溃，遂伐楚。”

按《春秋》僖公四年。按《左传》三年，“齐侯与蔡姬乘舟
于囿荡公。公惧变色，禁之不可。公怒，归之，未绝之也，
蔡人嫁之。”四年春，齐侯以诸侯之师侵蔡，蔡溃，遂伐
楚。

襄王六年冬，“蔡侯肹卒，子甲午立。”
按《春秋》僖公十四年。

按《史记管蔡世家》：“缪侯二十九年卒，子庄侯甲午立。”
襄王十一年冬，“鲁会陈人、蔡人、楚人、郑人盟于齐。”
按《春秋》僖公十九年，按《左传十九年》，陈穆公请修
好于诸侯，以无忘齐桓之德，冬盟于齐，修桓公之好
也。

襄王十三年“秋，宋公、楚子、陈侯、蔡侯、郑伯、许男、曹伯
会于盂，执宋公以伐宋。十二月，鲁侯会诸侯盟于薄，
释宋公按《春秋》僖公二十一年。

襄王十九年“冬，楚人、陈侯、蔡侯、郑伯、许男围宋。十二
月甲戌鲁侯会诸侯盟于宋。”

按《春秋》僖公二十七年。按《左传》，二十七年：冬，楚子
及诸侯围宋。宋公孙固如晋告急。先轸曰：“报施救患，
取威定霸，于是乎在矣。”狐偃曰：“楚始得曹而新昏于
卫，若伐曹、卫，楚必救之，则齐宋免矣。”于是乎蒐于被
庐，作三军，使郤縠将中军，郤溱佐之；使狐偃将上军，
让于狐毛而佐之；命赵衰为卿，让于栾枝。先轸使栾
枝将下军，先轸佐之。荀林父御戎，魏犨为右。

襄王二十年：夏五月癸丑、晋侯、齐侯、宋公、鲁侯、蔡侯、
郑伯、卫子、莒子盟于践土。冬，晋侯、齐侯、宋公、鲁侯、蔡
侯、郑伯、陈子、莒子、邾人、秦人会于温，诸侯遂围许。
按《春秋》僖公二十八年，按《左传》：二十八年春晋侯
侵曹伐卫。宋人使门尹般如晋师告急。公执曹伯，分
曹卫之田以畀宋人。楚子入居于申，使申叔去谷，使
子玉去宋，曰：“无从晋师。”子玉使伯棼请战。王怒，少与
之师。子玉使宛春告于晋师曰：“请复卫侯而封曹，臣
亦释宋之围。”公拘宛春于卫，且私许复曹、卫。曹、卫告
绝。于是子玉怒，从晋师。晋师退三舍，楚众欲止子玉
不可。夏四月戊辰，晋侯、宋公、齐国归父、崔夭、秦小子
慭次于城濮。楚师背酅而舍子玉，使斗勃请战。己巳，
晋师陈于莘北，胥臣以下军之佐当陈、蔡。子玉以若
敖之六卒将中军，曰：“今日必无晋矣！”子西将左，子上
将右。胥臣蒙马以虎皮，先犯陈、蔡。陈、蔡奔，楚右师溃。
𤜶毛设二斾而退之，栾枝使舆曳柴而伪遁，楚师驰
之。原轸、郤溱以中军公族横击之。狐毛、狐偃以上军
夹攻子西，楚左师溃，楚师败绩，子玉收其卒而止，故
不败晋师。三日馆谷，及癸酉而还。甲午，至于衡雍，作
王宫于践土。五月丁未，献楚俘于王。己酉，王命尹氏
及王子虎、内史叔兴父策命晋侯为侯伯。癸亥，王子
虎盟诸侯于王庭，《要言》曰：“皆奖王室，无相害也。有渝
此盟，明神殛之，俾队其师，无克祚国，及其元孙，无有
老幼。”冬会“于温”，讨不服也。丁丑，诸侯围许。

襄王二十一年“夏六月，王子虎、鲁侯、晋人、宋人、齐人、
陈人、蔡人、秦人盟于翟泉。”

按《春秋》僖公二十九年。按《左传》二十九年，“夏，公会
王子虎、晋狐偃、宋公孙固、齐国归父、陈辕涛涂、秦小
子慭，盟于翟泉，寻践土之盟，且谋伐郑也。”

襄王二十五年“冬楚人侵陈蔡陈蔡成晋人侵蔡楚
人救之。”

按《春秋》不书。按《左传》，僖公三十三年冬，“楚令尹子
上侵陈、蔡，陈、蔡成，遂伐郑。晋阳处父侵蔡，楚子上救
之。”

襄王三十一年“冬十一月，郑伯、蔡侯朝于晋。”

按《春秋》不书。按《左传》，晋侯复合诸侯于扈，不见郑
伯，以为贰也。郑子家使执讯而与之书，以告赵宣子
曰：“寡君即位三年，召蔡侯而与之事君。九月，蔡侯入
于敝邑以行。敝邑以侯宣多之难，寡君是以不得与
蔡侯偕。”十一月，克减侯宣多，而随蔡侯以朝于执事。
〈见文十七年传〉

顷王二年“冬楚子、蔡侯次于《厥貉》。”

按《春秋文公十年》。按《左传》十年“秋，陈侯、郑伯会楚
子于息。冬，遂及蔡侯，次于厥貂，将以伐宋。”

《匡王》元年“夏六月，晋郤缺帅师伐蔡。”戊申，入蔡。“冬十
一月，晋侯、宋公、卫侯、蔡侯、郑伯、许男、曹伯盟于扈。”是
年，蔡侯甲午卒，子申立。

按《春秋》文公十五年。按《左传》，新城之盟，蔡人不与。
十五年夏六月，晋郤缺以上军、下军伐蔡，曰：“君弱不
可以怠。”戊申，入蔡，以城下之盟而还。冬十一月，晋侯、
宋公、卫侯、蔡侯、郑伯、许男、曹伯盟于扈，寻新城之盟，
且谋伐齐也。

按《史记管蔡世家》：“庄侯三十四年卒，子文侯申立。”
“匡王三年夏六月，晋侯、宋公、卫侯、蔡侯、郑伯、许男、曹
伯盟于扈。”

按《春秋文公十七年》。按《左传》十七年，“夏六月，晋侯
蒐于黄父，遂复合诸侯于扈，平宋也。”

定王十五年“春正月丁未，蔡侯申卒，子同立。夏，葬蔡
文公。”

按：《春秋》宣公十七年。

按：《史记管蔡世家》：“文侯二十年卒，子景侯同立。”
定王十八年“冬十一月，鲁侯、蔡侯、许男、楚公子婴齐、
秦右大夫说、宋华元、陈公孙宁、卫孙良夫、郑公子去
疾、齐人、曹人、邾人、薛人、鄫人盟于蜀。”

按《春秋》，成公二年，蔡许不书。按《左传》，宣公使求好
于楚。庄王卒，宣公薨，不克作好。公即位，受盟于晋。会
晋伐齐，卫人不行使于楚，而亦受盟于晋，从于伐齐。
故楚令尹子重为阳桥之役以救齐，将起师，子重曰：
“君弱群臣不如先大夫，师众而后可。《诗》曰：‘济济多士，
文王以宁’。夫文王犹用众，况吾侪乎？且先君庄王属

蔡景公为左，许灵公为右。二君弱，皆彊冠之。冬，楚师
侵卫，遂侵我师于蜀。使臧孙往辞曰：“楚远而久，固将
退矣。无功而受名，臣不敢楚侵。”及阳桥，孟孙请往，赂
之以执斲、执鍼、织纴，皆百人，公衡为质以请盟，楚人
许平。十一月，公及楚公子婴齐、蔡侯、许男、秦右夫夫
说、宋华元、陈公孙宁、卫孙良夫、郑公子去疾及齐国
之大夫盟于蜀。

简王元年，晋师侵蔡，楚公子申、公子成救蔡。

按《春秋》不书。按《左传，成公六年》秋，“楚子重伐郑，晋
栾书救郑，与楚师遇于绕角。楚师还，晋师遂侵蔡。楚
公子申、公子成以申、息之师救蔡，御诸桑隧。赵同、赵
括欲战，请于武子，武子将许之。知庄子、范文子、韩献
子谏曰：‘不可。吾来救郑，楚师去我，吾遂至于此。是迁
戮也。戮而不已，又怒楚师，战必不克，虽克，不令成师
以出，而败楚之二县，何荣之有焉？若不能败，为辱巳
甚，不如还也’。”乃遂还。

简王三年春晋栾书帅师侵蔡。

按《春秋成公八年》。按《左传》八年，“晋栾书侵蔡，遂侵
楚，获申骊。”

灵王七年“夏郑人侵蔡，获蔡公子燮。”

按《春秋》襄公八年。按《左传》：八年：夏四月庚寅，郑子
国、子耳侵蔡，获蔡司马公子燮。郑人皆喜，唯子产不
顺，曰：“‘小国无文德而有武功，祸莫大焉。楚人来讨，能
勿从乎？从之，晋师必至。晋楚伐郑，自今郑国不四五
年弗得宁矣’。子国怒之曰：‘尔何知？国有大命而有正
卿，童子言焉，将为戮矣’。”冬，楚子囊伐郑，讨其侵蔡也。
子驷、子国、子耳欲从楚，子孔、子蟜、子展欲待晋。子驷
曰：“《周诗》有之曰：‘俟河之清，人寿几何’？兆云询多职，竞
作罗。谋之多族，民之多违，事滋无成，民急矣。姑从楚，
以纾吾民。晋师至，吾又从之。敬共币帛，以待来者，小
国之道也。牺牲玉帛，待于二竟，以待彊者而庀民焉。
寇不为害，民不罢病，不亦可乎？”子展曰：“小所以事大，
信也。小国无信，兵乱日至，亡无日矣。五会之信，今将
背之，虽楚救我，将安用之？亲我无成，鄙我是欲，不可
从也。不如待晋。晋君方明，四军无阙，八卿和睦，必不
弃郑。楚师辽远，粮食将尽，必将速归，何患焉？舍之闻
之，杖莫如信，完守以老楚，杖信以待晋，不亦可乎？”子
驷曰：“《诗》云：‘谋夫孔多，是用不集。发言盈庭，谁敢执其
咎？如匪行迈谋，是用不得于道。请从楚𬴂也受其咎’。”
乃及楚平。使王子伯骈告于晋曰：“君命敝邑修而车
赋，儆而司徒，以讨乱略。蔡人不从，敝邑之人，不敢宁
处，悉索敝赋，以讨于蔡，获司马燮，献于邢丘。今楚来
讨，曰：‘女何故称兵于蔡，焚我郊保，冯陵我城郭？敝邑
之众，夫’”妇男女，不遑启处，以相救也。翦焉倾覆，无所
控告。民死亡者，非其父兄，即其子弟，夫人愁痛，不知
所庇，民知穷困而受盟于楚。孤也与其二三臣不能
禁止，不敢不告知。武子使行人子员对之曰：“君有楚
命，亦不使一介行李告于寡君，而即安于楚。君之所
欲也，谁敢违君？寡君将帅诸侯以见于城下”，唯君图
之。

《灵王十九年》秋，蔡杀其大夫公子燮，公子履出奔楚。
按《春秋》襄公二十年。按《左传》二十年，蔡公子燮欲
以蔡之晋，蔡人杀之。公子履其母弟也，故出奔楚。陈
庆虎、庆寅畏公子黄之偪，愬诸楚曰：“与蔡司马同谋。”
楚人以为讨，公子黄出奔楚。初，蔡文侯欲事晋，曰：“先
君与于践土之盟，晋不可弃，且兄弟也。”畏楚，不能行
而卒。楚人使蔡无常、公子燮求“从先君”以利蔡，不能
而死。

灵王二十三年“冬楚子、蔡侯、陈侯、许男伐郑。”

按：《春秋》襄公二十四年。

灵王二十五年“冬楚子、蔡侯、陈侯伐郑。”

按：《春秋》襄公二十六年。

《灵王二十六年》，“晋赵武、楚屈建、鲁叔孙豹、蔡公孙归
生、卫石恶、陈孔奂、郑良霄、许人、曹人会于宋。秋七月
辛巳，诸侯之大夫盟于宋。”

按《春秋》襄公二十七年。按《左传》，宋向戍善于赵文
子，又善于令尹子木。欲弭诸侯之兵以为名。如晋，告
赵孟。赵孟谋于诸大夫，许之；如楚，楚亦许之。如齐，齐
人许之；告于秦，秦亦许之。皆告于小国，为会于宋。二
十七年秋七月乙酉，宋公及诸侯之大夫盟于蒙门
之外。

灵王二十七年“夏，齐侯、陈侯、蔡侯、北燕伯、杞伯、胡子、
沈子、白狄朝于晋。”

按《春秋》不书。按《左传》，襄公二十八年：“夏，齐侯、陈侯、
蔡侯、北燕伯、杞伯、胡子、沈子、白狄朝于晋，宋之盟故
也。齐侯将行，庆封曰：‘我不与盟，何为于晋’？陈文子曰：
‘先事后贿，礼也。小事大，未获事焉，从之如志，礼也。虽
不与盟，敢叛晋乎？重丘之盟未可忘也，子其劝行’。”“秋
八月，蔡侯归自晋，入于郑。郑伯享之，不敬。子产曰：‘蔡
侯其不免乎？日其过此也，君使子展迋劳于东门之外，而傲。吾曰：‘犹将更之’。今还，受享而惰，乃其心也。君
小国，事大国，而惰傲以为己心，将得死乎？若不免，必
由其子。其为君也，淫而不父。侨闻之，如是者，恒有子
祸’。”

景王二年“夏四月，蔡世子般弑其君固。冬十月，葬蔡
景公。”

按《春秋》襄公三十年。按《左传》，“蔡景侯为太子般娶
于楚，通焉，太子弑景侯。”

景王四年春，“晋赵武、楚公子围。齐国弱。宋向戍、鲁叔
孙豹、卫齐恶、陈公子招、蔡公孙归生、郑罕虎、许人、曹
人会于虢。”

按《春秋》昭公元年。按《左传》，元年春，会于虢，寻宋之
盟也。楚令尹围请用牲，读旧书加于牲上，晋人许之。
三月甲辰，盟。

景王七年“夏，楚子、蔡侯、陈侯、郑伯、许男、徐子、滕子、顿
子、胡子、沈子、小邾子、宋世子佐、淮夷会于申。秋七月，
楚子、蔡侯、陈侯、许男、顿子、胡子、沈子、淮夷伐吴，灭赖。”
按《春秋昭公四年》。按《左传》，“四年夏诸侯如楚。六月
丙午楚子合诸侯于申。秋七月楚子以诸侯伐吴。八
月甲申，克之。遂以诸侯灭赖。”

景王八年“冬，楚子、蔡侯、陈侯、许男、顿子、沈子、徐人、越
人伐吴。”

按《春秋昭公五年》。按《左传》，五年，“冬十月，楚子以诸
侯及东夷伐吴，以报棘栎麻之役。”

景王十四年“夏四月丁巳，楚子虔诱蔡侯般，杀之于
申。楚公子弃疾帅师围蔡。”“冬十一月丁酉，楚师灭蔡，
执蔡世子有以归”，用之。

按《春秋》昭公十一年。按《左传》：十一年：“春王二月，景
王问于苌弘曰：‘今兹诸侯，何实吉，何实凶’？”“对曰：‘蔡凶。
此蔡侯般弑其君之岁也。岁在《豕韦》，弗过此矣。楚将
有之。然壅也。岁及大梁，蔡复楚凶，天之道也’。”楚子在
申，召蔡灵侯。灵侯将往，蔡大夫曰：“王贪而无信，唯蔡
于感。今币重而言甘，诱我也。不如无往。”蔡侯不可。三
月丙申，楚子伏甲而飨蔡侯于申，醉而执之。夏四月
丁巳，杀之，刑其士七十人。公子弃疾帅师围蔡。韩宣
子问于叔向曰：“楚其克乎？”对曰：“克哉！蔡侯获罪于其
君，而不能其民，天将假手于楚以毙之，何故不克？然
肸闻之，不信以幸，不可再也。”楚王奉孙、吴以讨于陈，
曰：“将定而国。”陈人听命而遂县之。今又“诱蔡而杀其
君，以围其国，虽幸而克，必受其咎，弗能久矣。桀克有
缗以丧其国，纣克东夷而陨其身。楚小位下，而亟暴
于二王，能无咎乎？天之假助不善，非祚之也，厚其凶
恶而降之罚也。且譬之如天，其有五材而将用之，力
尽而敝之，是以无拯，不可没振。”五月，楚师在蔡。晋荀
吴谓韩宣子曰：“不能救陈，又不能救蔡，物以无亲，晋
之不能，亦可知也。己为盟主而不恤亡国，将焉用之？”
秋，会于厥慭，谋救蔡也。郑子皮将行，子产曰：“行不远，
不能救蔡也。蔡小而不顺，楚大而不德，天将弃蔡以
壅楚，盈而罚之，蔡必亡矣。且丧君而能守者鲜矣。三
年，王其有咎乎？美恶周必复，王恶周矣。”晋人使狐父
请蔡于楚，弗许。冬十一月，楚子灭蔡，用隐太子于冈
山。申无宇曰：“不祥。五牲不相为用，况用诸侯乎？王必
悔之。”十二月，楚子城陈，蔡，不羹。使弃疾为蔡公。王问
于申无宇曰：“弃疾在蔡何如？”对曰：“择子莫如父，择臣
莫如君。郑庄公城栎而寘子元焉；使昭公不立；齐桓
公城谷而寘管仲焉，至于今赖之。臣闻五大不在边，
五细不在庭，亲不在外，羁不在内。今弃疾在外，郑丹
在内，君其少戒。”王曰：“国有大城，何如？”对曰：“郑京栎实
杀曼伯，宋萧亳实杀子游，齐渠丘实杀无知，卫蒲戚
实出献公。若由是观之，则害于国。末大必折，尾大不
掉，君所知也。”

景王十六年“秋八月蔡侯庐归于蔡。”“冬十月葬蔡灵
公。”

按《春秋昭公十三年》。按《左传》十三年，“平王封陈，蔡，
复迁邑，隐太子之子庐归于蔡。冬十月，葬蔡灵公。”
按《史记管蔡世家》，“蔡灵侯十二年，楚灵王以灵侯弑
其父，诱灵侯于申，伏甲饮之，醉而杀之，刑其士卒七
十人。令公子弃疾围蔡。十一月灭蔡，使弃疾为蔡公。
楚灭蔡三岁，楚公子弃疾弑其君灵王，代立为平王。
平王”乃求蔡景侯少子庐立之，是为平侯。

按《说苑》：“蔡侯、宋公、郑伯朝于晋。蔡侯谓叔向曰：‘子亦
奚以语我’？对曰：‘蔡言地计众，不若宋、郑，其车马衣裘
侈于二国，诸侯其有图蔡者乎’？处期年，荆伐蔡而残
之　下。蔡威公闭门而哭，三日三夜，泣尽而继以血。
旁邻窥墙而问之曰：‘子何故而哭，悲若此乎’？对曰：‘吾
国且亡’。”曰：“‘何以知也’？应之曰：‘吾闻病之将死也，不可
为良医；国之将亡也，不可为计谋。吾数谏吾君，吾君
不用，是以知国之将亡也’。”于是窥墙者闻其言，则举
宗而去之于楚。居数年，楚王果举兵伐蔡。窥墙者为
司马，将兵而往来虏甚众，问曰：“得无有昆弟故人乎？”

之主也。汝能行，我能言，汝为主，我为役，吾亦何以不
至于此哉？”窥墙者乃言之于楚王，遂解其缚，与俱之
楚。

《景王》十八年“夏蔡朝吴出奔郑。”

按《春秋昭公十五年》。按《左传》：楚费无极害朝。吴之
在蔡也，欲去之，乃谓之曰：“王唯信子，故处子于蔡。子
亦长矣，而在下位，辱必求之，吾助子请。”又谓其上之
人曰：“王唯信吴，故处诸蔡，二三子莫之如也，而在其
上，不亦难乎？弗图，必及于难。”十五年夏，蔡人逐朝吴，
朝吴出奔郑。王怒曰：“余唯信吴，故寘诸蔡，且微吴，吾
不及此，女何故去之？”无极对曰：“臣岂不欲吴？然而前
知其为人之异也。吴在蔡，蔡必速飞去，吴所以翦其
翼也。”

景王二十三年冬十一月辛卯，蔡侯卢卒，子朱立。
按《春秋》昭公二十年。按《左传》，二十年：春王二月己
丑，日南至梓慎，望氛曰：“今兹宋有乱，国几亡，三年而
后弭，蔡有大丧。”叔孙昭子曰：“然则戴、桓也。汰侈无礼
已甚，乱所在也。”

景王二十四年“春三月，葬蔡平公。”冬，蔡侯朱出奔楚。
灵侯孙东国立。

按《春秋》昭公二十一年。按《左传》，二十一年：春三月，
葬蔡平公。蔡太子朱失位，位在卑，大夫送葬者归见
昭子，昭子问蔡故，以告。昭子叹曰：“蔡其亡乎？若不亡，
是君也，必不终。《诗》曰：‘不解于位，民之攸塈’。今蔡侯始
即位而适卑，身将从之。”冬十一月，蔡侯朱出奔楚。费
无极取货于东国，而谓蔡人曰：“朱不用命于楚，君王
将”立东国，若不先从王欲，楚必围蔡。蔡人惧，出朱而
立东国。朱愬于楚，楚子将讨蔡。无极曰：“平侯与楚有
盟，故封其子有二心，故废之。灵王杀隐太子，其子与
君同恶，德君必甚，又使立之，不亦可乎？且废置在君，
蔡无他矣。”

按《史记管蔡世家》，“平侯九年卒，灵侯般之孙东国攻
平侯子而自立，是为悼侯。悼侯父曰隐太子。友者，灵
侯之太子，平侯立而杀隐太子，故平侯卒而隐太子
之子东国攻平侯子而自立，是为悼侯。”

敬王元年夏六月，蔡侯《东国》卒于楚，弟申立。“秋七月
戊辰，吴败顿、胡、沈、蔡、陈、许之师于鸡父。”

按《春秋》昭公二十三年。按《左传》二十三年：秋七月，
吴人伐州来，楚薳越帅师及诸侯之师奔命救州来，
吴人御诸。锺离。子瑕卒，楚师熸。吴公子光曰：“诸侯从
于楚者众，而皆小国也，畏楚而不获已，是以来。吾闻
之曰：‘作事威克其爱，虽小必济’。胡、沈之君幼而狂，陈
大夫啮壮而顽，顿与许、蔡疾楚政，楚令尹死，其师熸
帅贱多宠，政令不壹。七国同役而不同心，帅贱而不
能整，无大威命，楚可败也。若分师先以犯胡、沈与陈，
必先奔。三国败，诸侯之师，乃摇心矣。诸侯乖乱，楚必
大奔。请先者去备薄威，后者敦陈整旅。”吴子从之。戊
辰晦，战于鸡父。吴子以罪人三千先犯胡、沈与陈，三
国争之，吴为三军以系于后，中军从，王光帅右，掩馀
帅左。吴之罪人或奔或止。三国乱，吴师击之，三国败，
获胡、沈之君及陈大夫，舍胡、沈之囚，使奔许与蔡。顿
曰：“吾君死矣！”师噪而从之。三国奔，楚师大溃。

按《史记管蔡世家》：“悼侯三年卒，子昭侯申立。”

敬王十三年冬蔡侯如晋。

按《春秋》不书。按《左传》：蔡昭侯为两佩与两裘以如
楚，献一佩一裘于昭王。昭王服之，以享蔡侯。蔡侯亦
服其一。子常欲之，弗与，三年止之。唐成公如楚，有两
肃爽马，子常欲之，弗与，亦三年止之。唐人或相与谋
请代，先从者许之，饮先从者酒，醉之，窃马而献之子
常。子常归，唐侯自拘于司败，曰：“君以弄马之故，隐君
身，弃国家。群臣请相夫人以偿马，必如之。”唐侯曰：“寡
人之过也，二三子无辱。”皆赏之。蔡人闻之，固请而献
佩于子常。子常朝，见蔡侯之徒，命有司曰：“蔡君之久
也，官不共也。明日礼不毕，将死。”蔡侯归，及汉，执玉而
沈，曰：“余所有济汉而南者，有若大川。”《定公三年》冬，蔡
侯如晋，以其子元与其大夫之子为质“焉，而请伐楚。”
按《史记管蔡世家》：昭侯十年，朝楚昭王，持美裘二，献
其一于昭王，而自衣其一。楚相子常欲之，不与。子常
谗蔡侯，留之楚三年。蔡侯知之，乃献其裘于子常。子
常受之，乃言归蔡侯。蔡侯归而之晋，请与晋伐楚。
敬王十四年春三月，刘子、晋侯、宋公、鲁侯、蔡侯、卫侯、
陈子、郑伯、许男、曹伯、莒子、邾子、顿子、胡子、滕子、薛伯、
杞伯、小邾子、齐国夏会于召陵，侵楚。夏四月庚辰，蔡
公孙姓帅师灭沈，以“沈子嘉归，杀之。五月，诸侯盟于
皋鼬。”秋七月，楚人围蔡。冬十一月庚午，“蔡侯以吴子
及楚人战于柏举”，楚师败绩。

按《春秋》定公四年。按《左传》，四年，春三月，刘文公合
诸侯于召陵，谋伐楚也。晋荀寅求货于蔡侯，弗得，言
于范献子曰：“国家方危，诸侯方贰，将以袭敌，不亦难
乎？水潦方降，疾疟方起，中山不服，弃盟取怨，无损于楚，而失中山，不如辞蔡侯。吾自方城以来，楚未可以
得志，祇取勤焉。”乃辞蔡侯。晋人假羽旄于郑，郑人与
之明日，或斾以会，晋于是乎失诸侯。将会，卫子行敬
子言于灵公曰：“会同难，啧有烦言，莫之治也。其使祝
佗从。”公曰：“善。”乃使子鱼。子鱼辞曰：“臣展四体以率旧
职，犹惧不给，而烦刑书。若又共二徼，大罪也。且夫祝，
社稷之常隶也。社稷不动，祝不出竟，官之制也。君以
军行，祓社衅鼓，祝奉以从，于是乎出竟。”若嘉好之事，
君行师从，卿行旅从，臣无事焉。公曰：“行也。”及皋鼬，将
长蔡于卫。卫侯使祝佗私于苌弘曰：“闻诸道路，不知
信否？若闻蔡将先卫，信乎？”苌弘曰：“信。蔡叔，康叔之兄
也。先卫，不亦可乎？”子鱼曰：“以先王观之，则尚德也。昔
武王克商，成王定之，选建明德以藩屏周，故周公相
王室以尹天下，于周为睦。分鲁公以大路大旗，夏后
氏之璜，封父之繁弱殷民六族，条氏、徐氏、萧氏、索氏、
长勺氏、尾勺氏，使帅其宗氏，辑其分族，将其丑类以
法则。”周公用即命于周，是使之职事于鲁，以昭周公
之明德。分之土田，陪敦，祝宗、卜史，备物典策，官司彝
器。因商奄之民，命以伯禽，而封于少皞之虚。分康叔
以大路、“少帛、𬘬茷、旃旌、大吕。殷民七族，陶氏、施氏、繁
氏、锜氏、樊氏、饥氏、终葵氏。封畛土略自武父以南，及
圃田之北竟，取于有阎之土，以共王职。取于相土之
东都，以会王之东蒐。”聃季授土，陶叔授民，命以《康诰》，
而封于殷虚。皆启以商政，疆以周索。分唐叔以《大路》、
密须之鼓、阙、巩、沽、洗，怀姓九宗，职官五正，命以《唐诰》，
而封于夏虚，启以夏正，疆以戎索。三者皆叔也，而有
令德，故昭之以分物。不然，文、武、成、康之伯，犹多而不
获，是分也，唯不尚年也。管、蔡启商、惎间王室，王于是
乎杀管叔，而蔡蔡叔以车七乘，徒七十人。其子蔡仲
改行帅德，周公举之以为己卿士，见诸王而命之以
蔡。其《命书》云：“王曰：‘胡无若尔考之违王命也。若之何
其使蔡先卫也’？”武王之母弟八人，周公为太宰，康叔
为司寇，聃季为司空。五叔无官，岂尚年哉？曹文之昭
也，晋武之穆也。曹为伯甸，非尚年也。今将尚之，是反
先王也。晋文公为践土之盟，卫成公不在。夷叔，其母
弟也，犹先蔡。其《载书》云：“王若曰：‘晋重鲁申、卫武、蔡。甲
午，郑捷齐、潘’”、宋王臣。莒期藏在周府，可覆视也。“吾子
欲复文、武之略，而不正其德，将如之何？”苌弘说，告刘
子，与范献子谋之，乃长卫侯于盟，反自召陵。郑子、太
叔未至而卒。晋赵𥳑子为之临，甚哀，曰：“黄父之会，夫
子语我九言，曰：‘无始乱，无怙富，无恃宠，无违同，无敖
礼，无骄能，无复怒，无谋非德，无犯非义’。”沈人不会于
召陵，晋人使蔡伐之。夏，蔡灭沈。秋，楚为沈故，围蔡。伍
员为吴行人以谋楚。楚之杀郤宛也，伯氏之族出伯
州犁之孙嚭为吴太宰以谋楚。楚自昭王即位，无岁
不有吴师。蔡侯因之，以其子干与其大夫之子为质
于吴。冬，蔡侯、吴子、唐侯伐楚，舍舟于淮。汭自豫章与
楚夹汉。左司马戌谓子常曰：“子沿汉而与之上下，我
悉方城外以毁其舟，还塞大隧、直辕、冥厄。子济汉而
伐之，我自后击之，必大败之。”既谋而行。武城黑谓子
常曰：“吴用木也，我用革也，不可久也，不如速战。”史皇
谓子常曰：“楚人恶子而好司马，若司马毁吴舟于淮，
塞城口而入，是独克吴也。子必速战，不然不免。”乃济
汉而陈，自小别至于大别，三战。子常知不可，欲奔。史
皇曰：“安求其事难而逃之，将何所入？子必死之初罪
必尽说。”十一月庚午，二师陈于柏举。阖庐之弟夫概
王晨请于阖庐曰：“楚瓦不仁，其臣莫有死志。先伐之，
其卒必奔，而后大师继之，必克。”弗许。夫概王曰：“所谓
‘臣义而行不待命’者，其此之谓也。今日我死，楚可入
也。”以其属五千先击子常之卒。子常之卒奔，楚师乱，
吴师大败之。子常奔郑。史皇以其乘广死，吴从楚师
及清发，将击之。夫概王曰：“困兽猷斗，况人乎？若知不
免而致死，必败。我若使先济者知免，后者慕之，蔑有
斗心矣。半济而后可击也。”从之，又败之。楚人为食，吴
人及之，奔食而从之。败诸雍澨，五战及郢。己卯，楚子
取其妹季芊，畀我以出。涉雎、鍼尹固与王同舟，王使
执《燧象》以奔吴师。庚辰，吴入郢，以班处宫。子山处令
尹之宫，夫概王欲攻之，惧而去之。夫概王入之。左司
马戌及息而还。败吴师于雍澨，伤。初，司马臣阖庐，故
耻为禽焉。谓其臣曰：“谁能免吾首？”吴句卑曰：“臣贱，可
乎？”司马曰：“我实失子，可哉？”三战皆伤，曰：“吾不可用也
已。”句卑布裳，刭而裹之，藏其身而以其首免。楚子涉
雎济江，入于云中。王寝盗攻之，以戈击王。王孙由于
以背受之，中肩。王奔郧。锺建负季芊以从，由于徐苏
而从郧公辛之弟怀将弑王，曰：“平王杀吾父，我杀其
子，不亦可乎？”辛曰：“君讨臣，谁敢仇之？君命，天也。若死，
天命将谁仇？《诗》曰：‘柔亦不茹，刚亦不吐。不侮矜寡，不
畏彊御，唯仁者能之。违彊陵弱，非勇也；乘人之约，非
仁也；灭宗废祀，非孝也；动无令名，非知也。必犯是，余
将杀汝’。”斗辛与其弟巢以王奔随。吴人从之，谓随人

以奖天衷，君之惠也。”汉阳之田，君实有之。楚子在公
宫之北，吴人在其南。子期似王，逃王，而己为王，曰：“以
我与之，王必免。”随人卜与之，不吉，乃辞。吴曰：“以随之
辟小而密迩于楚，楚实存之，世有盟誓，至于今未改。
若难而弃之，何以事君？执事之患，不唯一人。若鸠楚
竟，敢不听命。”吴人乃退。𬬻金初官于子期氏，实与随
人要言。王使见，辞曰：“不敢以约为利。”王割子期之心
以与随人盟。按《公羊传》，伍子胥父诛乎楚，挟弓而
去楚以干阖庐，阖庐曰：“士之甚，勇之甚。将为之兴师
而复仇于楚。”伍子胥复曰：“诸侯不为匹夫兴师。且臣
闻之，事君犹事父也。亏君之义，复父之仇，臣不为也。”
于是止。蔡昭公朝乎楚，有美裘焉，囊瓦求之，昭公不
与，为是拘昭公于南郢，数年然后归之。于其归焉，用
是乎河？曰：“天下诸侯，苟有能伐楚者，寡人请为之前
列。”楚人闻之怒，为是兴师，使囊瓦将而伐蔡。蔡请救
于吴，伍子胥复曰：“蔡非有罪也，楚人为无道。君如有
忧中国之心，则若时可矣。”于是兴师而救蔡。　按《谷
梁传》，“子胥父诛于楚也，挟弓扶矢而干阖庐，阖庐曰：
‘大之甚，勇之甚’！”为是欲兴师而伐楚。子胥谏曰：“臣闻
之，君不为匹夫兴师，且事君犹事父也。亏君之义，复
父之仇，臣弗为也。”于是止。蔡昭公朝于楚，有美裘，正
是日。囊瓦求之，昭公不与，为是拘昭公于南郢，数年
然后得归，归乃用事乎汉，曰：“苟诸侯有欲伐楚者，寡
人请为前列焉。”楚人闻之而怒，为是兴师而伐蔡。蔡
请救于吴。子胥曰：“蔡非有罪，楚无道也。君若有忧中
国之心，则若此时可矣。”为是兴师而伐楚。

敬王十五年夏，鲁归粟于蔡。

按《春秋》定公五年。按《左传》，五年夏，“归粟于蔡以周。
亟，矜无资。”

敬王二十六年春正月，楚子、陈侯、随侯、许男围蔡。
按《春秋》哀公元年。按《左传》元年春楚子围蔡，报柏
举也。里而栽，广丈，高倍夫屯，昼夜九日，如子西之素。
蔡人男女以辨，使疆于江、汝之间而还。蔡于是乎请
迁于吴。

敬王二十七年“冬十一月，蔡迁于《州来》。蔡杀其大夫
公子驷。”

按《春秋哀公二年》。按《左传》二年，“吴泄庸如蔡纳聘，
而稍纳师。师毕入，众知之。蔡侯告大夫，杀公子驷以
说，哭而迁墓。蔡迁于州来。”

敬王二十八年“秋七月，蔡人放其大夫公孙猎于吴。”
按《春秋哀公三年》。

敬王二十九年春二月庚戌，“盗杀蔡侯申子朔立。蔡
公孙辰出奔吴。”夏，蔡杀其大夫公孙姓、公孙霍。冬十
二月，“葬蔡昭公。”

按《春秋》哀公四年。按《左传》：四年春，“蔡昭侯将如吴，
诸大夫恐其又迁也，承公孙翩逐而射之，入于家人，
而卒以两矢门之，众莫敢进。文之锴后至，曰：‘如墙而
进，多而杀二人’。”锴执弓而先，翩射之中肘，锴遂杀之。
故逐公孙辰而杀公孙姓、公孙旴。〈承音惩盖楚言旴即霍也〉
按《史记管蔡世家》：“二十八年，昭侯将朝于吴，大夫恐
其复迁，乃令贼利杀昭侯。已而诛贼利以解过，而立
昭侯子朔，是为成侯。”

元王四年，蔡侯申卒，子产立。

按《史记管蔡世家》：“成侯十九年卒，子声侯产立。
贞定王十二年，蔡侯产卒，子元侯立。”

按：《史记管蔡世家》：“声侯十五年卒，子元侯立。”

《贞定王》十八年，蔡元侯卒，子侯齐立。

按：《史记管蔡世家》：“元侯六年卒，子侯齐立。”

《贞定王》二十二年，楚灭蔡。

按：《史记管蔡世家》：“侯齐四年，楚惠王灭蔡，蔡侯齐亡，
蔡遂绝祀。后陈灭三十三年。”

按《路史》：“蔡仲子蔡伯生宫侯，至平侯徙新蔡益微，每
赋役于楚，迁之州来二十四世而楚灭之。